## Odluka o obavljanju nadzora nad poslovanjem banaka

### NN 50/2000 (17.5.2000.), Odluka o obavljanju nadzora nad poslovanjem banaka

# HRVATSKA NARODNA BANKA

**1120**

Na temelju članka 67. stavka 1. točke 23. Zakona
o Hrvatskoj narodnoj banci (»Narodne novine« br. 35/95
- pročišćeni tekst), te članka 67. stavka
3. i članka 73. stavka 3. Zakona o bankama (»Narodne
novine«, br. 161/98), Savjet Hrvatske narodne banke na sjednici
održanoj 10. svibnja 2000. godine, donio je

## ODLUKU

### O OBAVLJANJU NADZORA NAD POSLOVANJEM BANAKA

I. OPĆE ODREDBE

1. Ovom Odlukom Hrvatska narodna banka propisuje sadržaj
i način obavljanja nadzora nad poslovanjem banaka, štedionica,
stambenih štedionica, podružnica i predstavništava
stranih banaka u Republici Hrvatskoj (u nastavku: banka), kao
i mjere koje se poduzimaju radi otklanjanja nezakonitosti i nepravilnosti
utvrđenih u poslovanju banke i radi poboljšanja stanja
u banci.

2. Ovom se Odlukom detaljnije definiraju i ovlaštenja u nadzoru,
provedba nadzora, uvjeti za izricanje propisanih mjera, te izdavanje
rješenja od strane Hrvatske narodne banke, ovisno o stupnju
i razini utvrđene nezakonitosti i nepravilnosti u poslovanju
banke.

Nepravilnostima u poslovanju banke, prema ovoj Odluci, smatraju
se:

- stanja i aktivnosti banke kojima se ne osigurava primjena utvrđenih
poslovnih politika i dovodi u pitanje kvaliteta poslovanja i prihvatljiva
razina rizika koju banka preuzima u svom poslovanju,

- slabosti u organizaciji i poslovanju banke koje ugrožavaju
likvidnost, solventnost, sigurnost i rentabilnost banke,

bez obzira što banka ne postupa suprotno Zakonu o bankama
(u nastavku: Zakon), drugim zakonima i propisima.

II. SADRŽAJ NADZORA

3. Nadzor zakonitosti i pravilnosti poslovanja banke, obuhvaća:

1) usklađenost stvarnog stanja s dokumentacijom na temelju
koje je izdano odobrenje za rad banke;

2) usklađenost predmeta poslovanja banke s rješenjem
o odobrenju za rad banke;

3) usklađenost akata banke i poslovanja banke s odredbama
propisa i rješenjem o odobrenju za rad;

4) istinitost, cjelovitost i pravodobnost izvješćivanja
Hrvatske narodne banke;

5) uvid i nadzor nad ustrojem banke i vođenjem poslovnih knjiga,
poglavito njihove pouzdanosti, vjerodostojnosti, ažurnosti
i usklađenosti s financijskim i drugim izvješćima
koje banka sastavlja i dostavlja Hrvatskoj narodnoj banci;

6) procjenu i ocjenu poštivanja temeljnih načela bankovnog
poslovanja (likvidnost, sigurnost i rentabilnost) te s tim u svezi
adekvatnosti upravljanja i vođenja banke;

7) pravilnost iskazivanja plasmana i izvanbilančnih rizičnih
stavki (u nastavku: plasmani) prema stupnjevima rizika i adekvatnost
formiranih posebnih pričuva za identificirane i neidentificirane
gubitke;

8) pravilnost izračuna jamstvenoga kapitala;

9) pravilnost izračuna stope adekvatnosti kapitala;

10) pravilnost iskazivanja izloženosti banke prema jednoj
osobi, velike izloženosti, ukupne izloženosti i izloženosti
prema dioničarima i osobama u posebnom odnosu prema banci;

11) pravilnost iskazivanja devizne pozicije i odnosa između
devizne pozicije i jamstvenoga kapitala banke;

12) pravilnost iskazivanja i vrednovanja ulaganja u materijalnu
imovinu, vlasničke uloge i druge vrijednosne papire;

13) pravilnost upravljanja likvidnošću i održavanja
ročne usklađenosti aktive i pasive;

14) pravilnost obavljanja i učinkovitost unutarnje kontrole
i unutarnje revizije;

15) pravilnost izvješća o obavljenoj reviziji financijskih
izvješća, koje je obavila ovlaštena revizorska
tvrtka;

16) pravilnost provođenja mjera monetarne i devizne politike
i propisa kojima su uređeni devizno poslovanje i kreditni
odnosi s inozemstvom;

17) druge poslove nadzora koji proizlaze iz ovlaštenja Hrvatske
narodne banke koja se temelje na drugim zakonima.

III. NAČIN OBAVLJANJA NADZORA

4. Nadzor nad poslovanjem banaka Hrvatska narodna banka obavlja:

a) raščlambom propisanih financijskih izvješća
i druge dokumentacije koju banke dostavljaju Hrvatskoj narodnoj
banci, kao i podataka koji su dobiveni na temelju posebnih zahtjeva
Hrvatske narodne banke;

b) izravnim nadzorom koji se obavlja u banci pregledom poslovnih
knjiga i drugih evidencija banke, kao i druge poslovne dokumentacije
u izvorniku ili drugom valjanom obliku, kao i opremljenosti banke
(tehnička, kadrovska i organizacijska) te internih akata
banke, sve kako bi se utvrdila i ocijenila zakonitost i pravilnost
poslovanja banke.

*III.1. Nadzor raščlambom financijskih izvješća*

5. Ako se nadzorom banke raščlambom financijskih izvješća
u Hrvatskoj narodnoj banci utvrdi da banka u svom poslovanju postupa
nepravilno ili postupa suprotno zakonu i drugim propisima, Hrvatska
narodna banka sastavlja zapisnik o obavljenom nadzoru raščlambom
financijskih izvješća kojim se konstatiraju utvrđene
nezakonitosti i nepravilnosti.

Zapisnik iz prethodnog stavka sastavlja se i na temelju njega
poduzimaju se mjere na istovjetan način kao i kod zapisnika
koji se sastavlja na temelju provedenoga izravnog nadzora banke.

*II.2. Izravni nadzor*

*III.2.1. Provedba i uvjeti za provedbu izravnog nadzora*

6. Izravni nadzor u bankama obavljaju ovlašteni djelatnici
Hrvatske narodne banke na temelju ovlaštenja guvernera Hrvatske
narodne banke, uz predočenje službene iskaznice inspektora
Hrvatske narodne banke.

Uprava banke u kojoj se obavlja izravni nadzor dužna je ovlaštenim
djelatnicima Hrvatske narodne banke omogućiti uvid u sve
poslovne knjige, knjigovodstvene isprave, izvorne dokumente, kreditne
i druge spise i drugu dokumentaciju koju posjeduje, a koja je
potrebna za obavljanje nadzora nad poslovanjem banke.

7. Ako se poslovne knjige, knjigovodstvene i druge evidencije,
dokumentacija i spisi vode s pomoću računala, banka
u kojoj se obavlja nadzor dužna je ovlaštenim djelatnicima
Hrvatske narodne banke osigurati uvid u baze podataka, odnosno
osigurati ispise dokumenata koji su potrebni za obavljanje nadzora.

Banka u kojoj se obavlja nadzor dužna je na zahtjev ovlaštenih
djelatnika Hrvatske narodne banke dati dokumentaciju i detaljna
objašnjenja funkcioniranja računovodstvenog sustava
banke i programskih rješenja. Ta dokumentacija i objašnjenja
moraju osigurati:

1) sve potrebne informacije o programskim rješenjima,

2) interne kontrole koje osiguravaju pravilnu i sigurnu obradu
podataka,

3) interne kontrole koje onemogućavaju dodavanje, mijenjanje
i brisanje pohranjenih podataka u računalom vođenim
evidencijama.

8. Pri obavljanju izravnog nadzora članovi uprave banke,
prokuristi, druge rukovodeće osobe, kao i zaposlenici banke
dužni su dati sve potrebne informacije i objašnjenja
važna za provedbu nadzora nad poslovanjem banke.

Ovlašteni djelatnik Hrvatske narodne banke koji je voditelj
nadzora, ima pravo od članova uprave i/ili drugih rukovodećih
osoba banke zahtijevati i pisana objašnjenja i informacije.
Rok u kojem su odgovorne osobe banke dužne dati odgovore
i objašnjenja u pisanom obliku određuje voditelj nadzora,
ovisno o naravi postavljenih zahtjeva.

9. Uprava banke u kojoj se obavlja nadzor dužna je na zahtjev
ovlaštenih djelatnika Hrvatske narodne banke omogućiti
nadzor i u drugim prostorijama banke, a ne samo onim u sjedištu
banke, odnosno kod osoba kod kojih se obavlja bankovno poslovanje
po ovlaštenju banke, a koji su u vezi s nadzorom.

10. Hrvatska narodna banka obavlja izravni nadzor u službenom
radnom vremenu banke u kojoj se obavlja nadzor. Ako je zbog obujma
ili naravi nadzora to potrebno, Hrvatska narodna banka izravni
nadzor po potrebi obavlja i nakon isteka službenoga radnog
vremena banke, kao i u neradne dane.

11. Hrvatska narodna banka u pravilu 15 dana prije započinjanja
izravnog nadzora dopisom izvješćuje banku o sadržaju
i obujmu nadzora i planiranom vremenu trajanja nadzora. Osim toga,
istim dopisom Hrvatska narodna banka zahtijeva da se pripreme
poslovne knjige, kreditni spisi, druga dokumentacija i administrativne
evidencije potrebne za obavljanje nadzora. U iznimnim slučajevima,
kad priroda nadzora to zahtijeva, izravni će nadzor započeti
danom uručenja dopisa kojim se banku izvješćuje
o nadzoru.

12. Uprava banke u kojoj se obavlja izravni nadzor dužna
je ovlaštenim djelatnicima Hrvatske narodne banke osigurati
adekvatan radni prostor u kojem će neometano i bez nazočnosti
drugih osoba obavljati nadzor.

*III.2.2. Mjere u tijeku izravnog nadzora*

13. Ako u tijeku obavljanja izravnog nadzora ovlašteni djelatnici
Hrvatske narodne banke utvrde da banka u svom poslovanju ne postupa
zakonito i pravilno, a priroda nezakonitosti i nepravilnosti je
takva da je treba odmah otkloniti ili poduzeti određene radnje
za njihovo otklanjanje, voditelj izravnog nadzora, uz prethodnu
pisanu suglasnost guvernera Hrvatske narodne banke, donosi rješenje
kojim nalaže odgovarajuće mjere za otklanjanje utvrđenih
nezakonitosti i nepravilnosti.

Mjere u tijeku izravnog nadzora nalažu se ako je ispunjen
bilo koji od sljedećih uvjeta:

1) banka bi odobravanjem plasmana prekoračila Zakonom i/ili
svojim poslovnim politikama dopuštene limite izloženosti
prema jednoj osobi (klijentu odnosno dužniku banke, dioničaru
banke i osobama u posebnom odnosu prema banci, kao i povezanim
osobama s tim osobama) ili namjerava plasirati sredstva protivno
odlukama ili bez suglasnosti nadzornog odbora u slučajevima
kada je to Zakonom propisano;

2) banka bi plasiranjem sredstva ili investiranjem postupila suprotno
rješenjima Hrvatske narodne banke;

3) banka namjeravanim ulaganjima u dugotrajnu materijalnu imovinu
ili u dionice i poslovne udjele drugih trgovačkih društava
prekoračuje propisane omjere;

4) banka namjerava odobriti nove plasmane ili investirati sredstva
protivno svojim poslovnim, posebno kreditnim politikama te bi
se realizacijom takvih plasmana ili investicija povećao
gubitak u poslovanju banke (npr. plasmani klijentima koji već
imaju nenamirene dospjele obveze, a nije provedena analiza financijskog
stanja ili postupak preustroja dužnika, plasmani klijentima
koji su u stečaju ili je financijska situacija takva da
im neposredno prijeti stečaj, investicije u dužničke
ili vlasničke vrijedosne papire po cijenama koje su znatno
više od tržišnih, pri čemu uprava nema adekvatna
obrazloženja za namjeravano ulaganje i sl.);

5) u slučaju kada bi rezultat nadzora bio značajno
smanjenje dobiti prikazane u financijskim izvješćima
banke ili bi se umjesto dobiti ostvario gubitak, a skupština
odnosno uprava banke je već donijela odluku o isplati dividende,
odnosno isplati predujma na ime dividende za tekuću godinu,
s tim da dividenda, odnosno predujam još nije isplaćen;

6) u slučajevima kada se utvrde nezakonitosti i nepravilnosti
u manipuliranju i korištenju gotovine i efektivnoga stranog
novca koje zahtijevaju otklanjanje bez odgađanja;

7) u slučajevima kada su knjigovodstvene evidencije neažurne
i neuredne te na temelju toga postoji osnovana sumnja da financijska
izvješća nisu točna i ispravna;

8) u slučajevima kada su poslovni događaji provedeni
u poslovnim knjigama bez urednih i vjerodostojnih knjigovodstvenih
isprava;

9) druga nezakonita i nepravilna ponašanja banke koja zahtijevaju
žurno otklanjanje.

14. Rješenje kojim se nalažu mjere u tijeku izravnog
nadzora mora sadržavati:

1) mjere kojima se utvrđuju načini odnosno postupci
ispravljanja utvrđenih nezakonitosti i nepravilnosti i zabranjuju
namjeravane nezakonitosti i nepravilnosti,

2) rok u kojem je banka dužna provesti naložene mjere.

Mjere moraju biti obrazložene, a u sklopu obrazloženja
ovlašteni djelatnici Hrvatske narodne banke obvezni su navesti
činjenice i dokaze, te zakone i druge propise koje banka
krši u poslovanju.

Banka je dužna u rokovima utvrđenim u rješenju provesti
naložene mjere.

15. Protiv mjera naloženih rješenjem iz točke
13. ove Odluke nije dopuštena žalba, već se može
pokrenuti upravni spor tužbom Upravnom sudu Republike Hrvatske.
Pokretanje upravnog spora ne odgađa provođenje naloženih
mjera.

IV. ZAPISNIK O OBAVLJENOM NADZORU

*IV.1. Zapisnik o obavljenom izravnom nadzoru*

16. Nakon obavljenoga izravnog nadzora nad poslovanjem banke,
ovlašteni djelatnici Hrvatske narodne banke sastavljaju zapisnik
o obavljenom izravnom nadzoru (u nastavku: zapisnik).

Prije konačnog dostavljanja zapisnika, nacrt zapisnika
dostavlja se upravi banke kako bi se o njemu mogla očitovati.

U uvodnom dijelu zapisnika navode se zakonski propisi na temelju
kojih Hrvatska narodna banka ima ovlaštenje za obavljanje
nadzora, predmet nadzora i razdoblje koje je nadzorom banke obuhvaćeno,
kao i broj i datum ovlaštenja guvernera Hrvatske narodne
banke.

U uvodnom dijelu zapisnika navodi se i sljedeće:

1) imena i zvanja ovlaštenih djelatnika Hrvatske narodne
banke koji su obavili nadzor;

2) imena predsjednika uprave, članova uprave, prokurista
i drugih djelatnika banke s posebnim ovlaštenjima u razdoblju
kada se nadzor obavlja, kao i imena odgovornih osoba u razdoblju
koje je obuhvaćeno nadzorom, ako to nisu iste osobe kao
u razdoblju kada se nadzor obavlja;

3) imena ovlaštenih osoba banke koje su bile nazočne
izravnom nadzoru;

4) naziv i sjedište banke u kojoj se obavlja nadzor;

5) mjesto i vrijeme obavljanja nadzora;

6) podaci o upisu u sudski registar i podaci iz rješenja
o odobrenju za rad banke koje je izdala Hrvatska narodna banka.

17. U dijelu zapisnika koji se odnosi na nalaz po pojedinim područjima
nadzora, navodi se činjenično stanje koje je utvrđeno
u postupku nadzora, a poglavito:

1) dokazna sredstva koja su poslužila za utvrđivanje
činjeničnog stanja u postupku nadzora kao što
su: poslovne knjige, druge evidencije koje banka vodi, administrativna
dokumentacija i kreditni spisi, javne isprave, knjigovodstveni
dokumenti, izjave i objašnjenja dana od ovlaštenih osoba
banke, izvješća i nalazi angažiranih vještaka
i sl.;

2) ako je doneseno rješenje iz točke 13. ove Odluke
kojim je naloženo poduzimanje mjera prema banci, potrebno
je navesti sadržaj tih mjera te podatak o eventualnom prekidu
obavljanja izravnog nadzora, odnosno nastavku postupka izravnog
nadzora;

3) navode i konstatacije o povredama zakona i drugih propisa,
statuta banke, pravilnika, poslovnih politika i drugih unutarnjih
akata banke;

4) navode i konstatacije o utvrđenim nepravilnostima kojima
nisu izravno prekršeni propisi, ali je banka svojim postupcima
ugrozila načela likvidnog, sigurnog i rentabilnog poslovanja;

5) imena i druge podatke o osobama koje su odgovorne za utvrđene
nezakonitosti i nepravilnosti;

6) navode o nezakonitostima i nepravilnostima koji su otklonjeni
u tijeku obavljanja nadzora;

18. Na kraju zapisnika daje se uputa o pravu na podnošenje
primjedaba na konstatacije iznesene u zapisniku.

Rok za podnošenje primjedaba na zapisnik ne može biti
kraći od 8 ni duži od 15 dana računajući
od dana primitka zapisnika.

19. Na činjenice i konstatacije navedene u nacrtu zapisnika,
uprava banke može se očitovati u roku od 8 dana od
dana primitka nacrta zapisnika.

Ovlašteni djelatnici Hrvatske narodne banke nakon što
su proučili primjedbe i prijedloge na nacrt zapisnika,
odnosno nakon isteka roka za očitovanje na nacrt zapisnika,
sastavljaju zapisnik, koji potpisuju i dostavljaju banci u dva
primjerka, i to upravi banke i predsjedniku nadzornog odbora banke.

20. Zapisnik se dostavlja banci uz dopis koji potpisuju direktor
Direkcije za izravni nadzor banaka i izvršni direktor Sektora
nadzora i kontrole Hrvatske narodne banke.

21. Svi članovi uprave i nadzornog odbora banke u kojoj
je obavljen izravni nadzor moraju se upoznati sa zapisnikom.

Osobe koje su upoznate sa zapisnikom, dužne su sve podatke,
saznanja i konstatacije iz zapisnika čuvati kao poslovnu
tajnu.

22. Ako banka nakon primitka zapisnika, a u roku utvrđenom
u zapisniku, dostavi osnovane primjedbe s dokazima koji mijenjaju
činjenice navedene u zapisniku, tj. utemeljeno ospori zapisnikom
utvrđene nezakonitosti i nepravilnosti, ovlašteni djelatnici
Hrvatske narodne banke takve će primjedbe prihvatiti te,
u dijelu ili u cijelosti, izmijeniti navode u zapisniku sastavljanjem
dodatka zapisniku.

Dodatak zapisniku dostavit će se istim osobama kao i zapisnik,
ali bez upute o mogućnosti stavljanja primjedaba na dodatak
zapisniku.

23. Ovlašteni djelatnik Hrvatske narodne banke, voditelj
nadzora, dužan je u roku od 15 dana od dana primitka primjedaba
na zapisnik obavijestiti banku o osnovanosti primjedaba. Ako zbog
opravdanih razloga nije moguće u navedenom roku dati odgovor
o osnovanosti primjedaba, voditelj nadzora o tome izvješćuje
banku uz obrazloženje.

*IV. 2. Zapisnik o obavljenom nadzoru raščlambom
financijskih izvješća*

24. Na zapisnik o obavljenom nadzoru raščlambom financijskih
izvješća na odgovarajući se način primjenjuju
odredbe propisane točkama 16. do 23. ove Odluke.

V. MJERE ZA OTKLANJANJE NEZAKONITOSTI I NEPRAVILNOSTI
I MJERE ZA POBOLJŠANJE STANJA U BANCI

25. Ako se izravnim nadzorom ili nadzorom raščlambom
financijskih izvješća utvrdi da banka u svom poslovanju
ne postupa zakonito i pravilno, guverner Hrvatske narodne banke
donijet će rješenje kojim će naložiti odgovarajuće
mjere za otklanjanje utvrđenih nezakonitosti i nepravilnosti
i mjere za poboljšanje stanja u banci.

26. Mjere koje rješenjem nalaže guverner Hrvatske narodne
banke su:

1) ispravljanje poslovnih knjiga i u vezi s tim financijskih izvješća
i obračuna kako bi oni prikazali objektivno i istinito
financijsko stanje te se uspostavila zakonitost poslovanja banke,

2) donošenje, ispravljanje i usklađivanje općih
akata banke,

3) poštivanje odredaba zakona i propisa koje donosi Hrvatska
narodna banka,

4) traženje sazivanja sjednice uprave, nadzornog odbora ili
glavne skupštine radi razmatranja i postizanja dogovora o
mjerama za poboljšanje stanja u banci,

5) uspostavljanje poslovanja banke na način koji omogućava
ispunjavanje obveza prema vjerovnicima,

6) uspostavljanje sigurnog poslovanja nad povjerenim sredstvima,
u sklopu čega se propisuje ročnost i struktura depozita
i drugih izvora sredstava, kao i posebni uvjeti za poslovanje
banke ovisno o prirodi utvrđene nezakonitosti ili nepravilnosti,

7) propisivanje uvjeta poslovanja koji sadrže najniže
i najviše kamatne stope, ročnost plasmana, smanjenje
troškova poslovanja, kao i druge uvjete plasiranja i investiranja,
ovisno o stanju banke,

8) obustavljanje potpune ili djelomične isplate dividende
ili bilo kojega drugog oblika isplate dobiti,

9) nalaganje prodaje dionica dioničara banke koji imaju
značajan broj dionica, a negativno utječu na zakonito
i pravilno poslovanje banke,

10) nalaganje i drugih uvjeta poslovanja radi poboljšanja
stanja u banci,

11) ograničenje plasmana banke u zemlji i inozemstvu, odnosno
porasta plasmana iznad dopuštene razine,

12) ograničenje plaćanja otvaranjem akreditiva, izdavanja
garancija i jamstava i preuzimanja drugih obveza u zemlji i inozemstvu,
osim plaćanja po već preuzetim obvezama,

13) ograničenje zaduživanja u inozemstvu,

14) ograničenje ulaganja u vlasničke i/ili dužničke
vrijednosne papire,

15) zahtjev za suspenzijom rukovodećih osoba koje nisu članovi
uprave banke,

16) druge mjere koje nisu nabrojane, a nužne su za otklanjanje
utvrđenih nezakonitosti i nepravilnosti i poboljšanje
stanja u banci.

VI. RJEŠENJE

27. Za utvrđene nezakonitosti i nepravilnosti u poslovanju
banke čija je priroda takva da se trebaju otkloniti, guverner
Hrvatske narodne banke donosi rješenje kojim nalaže
mjere za otklanjanje utvrđenih nezakonitosti i nepravilnosti
i mjere za poboljšanje stanja u banci najkasnije u roku od
30 dana od dana primitka primjedaba na zapisnik, odnosno od dana
isteka roka za primitak primjedaba na zapisnik.

Rješenja iz prethodnog stavka Hrvatska narodna banka donosi
na temelju zapisnika o obavljenom nadzoru poslovanja banke.

Sve mjere dane rješenjem moraju biti obrazložene. U
sklopu obrazloženja navode se činjenice i dokazi o
utvrđenim nezakonitim i nepravilnim postupanjima banke.

28. Banka je dužna u rokovima utvrđenim u rješenju
provesti naložene mjere.

29. Protiv rješenja kojim su naložene mjere iz točke
26. ove Odluke nije dopuštena žalba, već se može
pokrenuti upravni spor tužbom Upravnom sudu Republike Hrvatske.

Pokretanje upravnog spora ne odgađa provođenje naloženih
mjera.

30. Osobe koje su upoznate s rješenjem, dužne su saznanja
i podatke iz istog čuvati kao poslovnu tajnu.

VII. PRIJELAZNE I ZAVRŠNE ODREDBE

31. Guverner Hrvatske narodne banke može na temelju ove Odluke
propisati uputu o detaljnijim uvjetima za njezinu primjenu.

32. Do dobivanja odobrenja za rad kao banka, a pod uvjetima i
na način propisan člankom 119. Zakona, ova Odluka
se primjenjuje i na nadzor nad poslovanjem štedionica upisanih
u sudski registar prije stupanja na snagu Zakona.

33. Danom stupanja na snagu ove Odluke prestaje važiti Odluka
o uvjetima i načinu obavljanja kontrole (nadzora) poslovanja
banaka i štedionica i postupku poduzimanja mjera za otklanjanje
utvrđenih nezakonitosti i nepravilnosti (»Narodne novine«,
br. 60/94) i Odluka o načinu obavljanja kontrole i mjerama
prema bankama i drugim financijskim organizacijama (»Narodne
novine«, br. 26/92).

34. Ova Odluka stupa na snagu osmog dana od dana objave u »Narodnim
novinama«, a primjenjuje se na nadzor nad poslovanjem banaka
koji Hrvatska narodna banka započne obavljati nakon njenog
stupanja na snagu.

O.br. 545/2000.
Zagreb, 10. svibnja 2000.

Predsjednik Savjeta
Hrvatske narodne banke
guverner
Hrvatske narodne banke
**prof. dr. Marko Škreb,** v. r.

Odluka, NN 50/2000-1120